รัฐบาลไทย-ข่าวทำเนียบรัฐบาล-“ทปษ.อลงกรณ์” ติดตามผลการดำเนินงานของคณะกรรมการขับเคลื่อนนโยบายเทคโนโลยีเกษตร 4.0 และการบริหารศูนย์เทคโนโลยีเกษตรและนวัตกรรม AIC
วันอังคารที่ 23 สิงหาคม 2565
“ทปษ.อลงกรณ์” ติดตามผลการดําเนินงานของคณะกรรมการขับเคลื่อนนโยบายเทคโนโลยีเกษตร 4.0 และการบริหารศูนย์เทคโนโลยีเกษตรและนวัตกรรม AIC
รับฟังความก้าวหน้าในนวัตกรรมต่าง ๆ ที่จะเป็นประโยชน์แก่พี่น้องเกษตรกร
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เป็นประธานการประชุมคณะกรรมการขับเคลื่อนนโยบายเทคโนโลยีเกษตร 4.0 ครั้งที่ 4/2565 และการประชุมคณะกรรมการบริหารศูนย์เทคโนโลยีเกษตรและนวัตกรรม (Agritech and Innovation Center : AIC) ครั้งที่ 4/2565 ณ ห้องประชุมกระทรวงเกษตรและสหกรณ์ และผ่านระบบประชุมทางไกลออนไลน์ Zoom Meeting โดยที่ประชุมได้ติดตามผลการดําเนินงานคณะอนุกรรมการต่าง ๆ ของกระทรวงเกษตรและสหกรณ์ ได้แก่ คณะอนุกรรมการขับเคลื่อน Big Data และ GovTech คณะอนุกรรมการขับเคลื่อนเกษตรอัจฉริยะ คณะอนุกรรมการขับเคลื่อน E-Commerce และคณะอนุกรรมการขับเคลื่อนธุรกิจเกษตร (Agribusiness) ของกระทรวงเกษตรและสหกรณ์ พร้อมรับทราบผลการจัดพิธีมอบรางวัล AIC Award 2022 เมื่อวันที่ 29 มิถุนายน 2565 ที่ผ่านมาด้วย
สําหรับผลการติดตามคณะอนุกรรมการแต่ละคณะ สามารถสรุปได้ ดังนี้
1) คณะอนุกรรมการขับเคลื่อนด้าน E-Commerce ได้รายงานผลการดําเนินงานช่วยเหลือสนับสนุนและให้คําแนะนําในส่วนของช่องทางการทําตลาดผลไม้ (ลําไย) ออนไลน์ โดยเฉพาะจังหวัดลําพูนและลําปาง ซึ่งเป็นจังหวัดที่มีเกษตรกรผู้ปลูกลําไย เป็นจํานวนมาก
2) คณะอนุกรรมการขับเคลื่อน Big Data และ Gov Tech ของกระทรวงเกษตรและสหกรณ์ ได้รายงานผลการประชุมเมื่อวันที่ 16 สิงหาคม 2565 ในการดําเนินงานด้าน Gov Tech เพื่อกําหนดแนวทางการพัฒนาเชื่อมโยง National Single Window (NSW) และการดําเนินงานด้าน Big Data ในการขับเคลื่อน Big Data และการจัดทํา Big Data ระดับจังหวัด และผลการประชุมเพื่อหารือรับทราบปัญหาและเสนอแนวทางการดําเนินการจัดทําและการให้บริการภาครัฐของกระทรวงเกษตรและสหกรณ์ ที่เกี่ยวข้องกับระบบการบริการเชื่อมโยงข้อมูล National Single Window (NSW)
3) คณะอนุกรรมการขับเคลื่อนเกษตรอัจฉริยะ ของกระทรวงเกษตรและสหกรณ์ ได้รายงานผลในเรื่อง 1) โครงการขับเคลื่อนแผนปฏิบัติการเกษตรอัจฉริยะ ปี พ.ศ.2565 - 2566 2) การขับเคลื่อนงาน ศพก. เกษตรอัจฉริยะ 3) โครงการส่งเสริมและพัฒนาต้นแบบเกษตรอัจฉริยะ กิจกรรมส่งเสริมนวัตกรรมและเทคโนโลยีใหม่ “ระบบบริหารจัดการแปลงเกษตรด้วยระบบเกษตรอัจฉริยะ Handy Sense” 4) การขับเคลื่อนการดําเนินงานร่วมกับบริษัทล็อกเล่ย์จํากัด (มหาชน) เพื่อขับเคลื่อนแปลงใหญ่เกษตรอัจฉริยะข้าว และ 5) การขับเคลื่อนการใช้เครื่องจักกลการเกษตรเพื่อการพัฒนาเกษตรอัจฉริยะ ร่วมกับสภาอุตสาหกรรมแห่งประเทศไทย เพื่อให้ที่ประชุมรับทราบและให้ข้อเสนอแนะในการดําเนินงาน
4) คณะอนุกรรมการขับเคลื่อนธุรกิจเกษตร (Agribusiness) ของกระทรวงเกษตรและสหกรณ์ ได้รายงานความก้าวหน้าผลการส่งเสริมการเกษตรโดยยึดหลักตลาดนําการผลิต ได้แก่ ตลาดค้าส่งขนาดใหญ่ ตลาดเกษตรกร ตลาดเกษตรกรออนไลน์ ตลาดเฉพาะกิจ Modern Trad และอื่น ๆ และได้พัฒนาระบบตลาดภายในสําหรับสินค้าเกษตร (ตลาดเกษตรกร) โดยเชื่อมโยงกับหน่วยงานที่เกี่ยวข้องทั้งภาครัฐ เอกชน เกษตรกร สถาบัน เกษตรกร และผู้มีส่วนได้เสีย พัฒนาบุคลากรด้านธุรกิจเกษตร โดยพัฒนารูปแบบการบริหารจัดการสินค้าเกษตร ในการจัดจําหน่ายในรูปแบบออนไลน์และออฟไลน์ การเสนอให้องค์การตลาดเพื่อเกษตรกร (อ.ต.ก.) เป็นหน่วยงานที่ทําหน้าที่ส่งเสริมและสนับสนุน (Promotion) ของสินค้าเกษตรเพื่อเชื่อมโยงกับภาคเอกชนด้านการตลาด/ส่งเสริมการตลาด อ.ต.ก. เครือข่ายในต่างจังหวัด
จากนั้นที่ประชุมได้รับฟังผลการบริหารการขับเคลื่อนศูนย์เทคโนโลยีเกษตรและนวัตกรรม (Agritech and Innovation Center : AIC จังหวัดตรัง นําเสนอโดยศูนย์ AIC จังหวัดตรัง เน้นการพัฒนาด้านการผลิตการแปรรูป การตลาดของสินค้าเกษตร พร้อมส่งเสริมการนํางานวิจัย เทคโนโลยีเกษตรและนวัตกรรม ในการเพิ่มประสิทธิภาพการผลิตสินค้าเกษตรของจังหวัด เช่น ตู้ฟักไข่อัจฉริยะ Smart Incubator เครื่องคั่วกาแฟโอ่งอัตโนมัติ และการเลี้ยงหอยนางรมด้วยตะแกรงพลาสติก 3 ชั้น (เป็นผลงานที่ได้รับรางวัลการประกวด AIC Award 2022 รองชนะเลิศอันดับ 1 ประเภทนวัตกรรมยอดเยี่ยม สาขานวัตกรรมเกษตรเพื่อเศรษฐกิจ)
นอกจากนี้ ศูนย์ความเป็นเลิศ (Center of Excellence: CoE) จังหวัดอุทัยธานี ยังได้รายงานผลการดําเนินการของศูนย์ CoE กระบือลุ่มน้ําสะแกกรัง เพื่อเป็นแหล่งเรียนรู้ เป็นศูนย์กลาง ในการให้บริการแลกเปลี่ยนเรียนรู้และเชื่อมโยงความร่วมมือด้านเทคโนโลยีและนวัตกรรมระหว่างภาครัฐ ภาคเอกชน และภาคเกษตรกร ประกอบกับ จังหวัดอุทัยธานีเป็นจังหวัดที่มีกระบือจํานวนมากและมีคุณภาพ รวมทั้งมีตลาดที่เป็นแหล่งรับซื้อขายกัน จึงเห็นว่าควรให้มีการพัฒนาโครงการ “งานฟาร์มอนุรักษ์กระบือเชิงธุรกิจอย่างยั่งยืน ตามหลักปรัชญาของเศรษฐกิจพอเพียง” เพื่อเป็นแหล่งเรียนรู้ การอนุรักษ์ ต่อยอดเชิงธุรกิจ และพัฒนาคุณภาพกระบืออุทัยธานี